Κοινό Δελτίο Τύπου των Υπουργείων Ψηφιακής Διακυβέρνησης και Εργασίας & Κοινωνικών Υποθέσεων

Με απόφαση του Υπουργού Επικρατείας και Ψηφιακής Διακυβέρνησης Κυριάκου Πιερρακάκη και μέσω του Κέντρου Διαλειτουργικότητας της Γενικής Γραμματείας Πληροφοριακών Συστημάτων Δημόσιας Διοίκησης δίνεται πρόσβαση στον e-ΕΦΚΑ όλων των ληξιαρχικών γεγονότων των πολιτών που είναι καταχωρημένα στο Πληροφοριακό Σύστημα «Μητρώο Πολιτών» του Υπουργείου Εσωτερικών.

Πρόκειται για μια διαλειτουργικότητα μέσω της οποίας ληξιαρχικές πράξεις γέννησης, θανάτου, γάμου, συμφώνου συμβίωσης, πιστοποιητικά γέννησης και οικογενειακής κατάστασης καθώς και πληροφορίες για τον αριθμό των τέκνων θα παρέχονται απευθείας από το Μητρώο Πολιτών στον e-ΕΦΚΑ. Με τη συγκεκριμένη διαλειτουργικότητα, μπαίνει σταδιακά τέλος στην άσκοπη ταλαιπωρία των πολιτών και την γραφειοκρατία, προκειμένου να λαμβάνουν παροχές από το κράτος, να κάνουν αίτηση για σύνταξη ή να επικαιροποιούν τα στοιχεία τους στο μητρώο του Οργανισμού, όπως συνέβαινε ως τώρα. Όπως τονίζεται από το Υπουργείο Ψηφιακής Διακυβέρνησης, «το κράτος είναι ένα».

Η υλοποίηση της συγκεκριμένης διασύνδεσης με την προβλεπόμενη έγκριση από τον Γενικό Γραμματέα Πληροφοριακών Συστημάτων Δημόσιας Διοίκησης Δημοσθένη Αναγνωστόπουλο αποτελεί το απαραίτητο βήμα για το ψηφιακό μετασχηματισμό κρίσιμων υπηρεσιών του e-ΕΦΚΑ, όπως η χορήγηση παροχών και η απονομή της σύνταξης. Με τη σταδιακή ενσωμάτωση των ανωτέρω στοιχείων στα συστήματα του e-ΕΦΚΑ εξαλείφεται η πολύμηνη αναμονή χιλιάδων πολιτών. Αυτό, άλλωστε, αποτελεί κομμάτι της συνολικής στρατηγικής τόσο του Υπουργείου Ψηφιακής Διακυβέρνησης όσο και του Υπουργείου Εργασίας και Κοινωνικών Υποθέσεων, για την παροχή ηλεκτρονικών υπηρεσιών που θα κάνουν την ζωή των πολιτών ευκολότερη και με λιγότερη γραφειοκρατία.

Το Κέντρο Διαλειτουργικότητας της ΓΓΠΣΔΔ του Υπουργείου Ψηφιακής Διακυβέρνησης προσφέρει καθημερινά την αναγκαία διασύνδεση των διαφόρων μητρώων και πληροφοριακών συστημάτων του Δημοσίου, προκειμένου να εξαλειφθεί σταδιακά η ταλαιπωρία του πολίτη στις συναλλαγές του με το Δημόσιο. Ειδικά σε αυτή την πρωτοφανή κατάσταση που βιώνουμε όλοι, το Κέντρο Διαλειτουργικότητας διευκολύνει χιλιάδες πολίτες να ολοκληρώσουν την διαδικασία συνταξιοδότησής τους ή να επικαιροποιήσουν τα στοιχεία τους, χωρίς να βγουν από το σπίτι τους καθώς οι ληξιαρχικές πράξεις και πιστοποιητικά θα αναζητούνται και θα συλλέγονται αυτόματα.